ดอลล์แข็งค่ารับข้อมูลตัวเลขจ้างงานสหรัฐฯแข็งแกร่ง
ดอลลาร์สหรัฐแข็งค่าเมื่อเทียบกับสกุลเงินหลักอื่นๆเมื่อคืนนี้ (4 ธ.ค.) ขานรับตัวเลขจ้างงานสหรัฐที่พุ่งมากเกินคาด ซึ่งกระตุ้นให้นักลงทุนคาดการณ์ว่าธนาคารกลางสหรัฐ (FED) จะปรับขึ้นอัตราดอกเบี้ยในการประชุมวันที่ 15-16 ธ.ค.
5 ธ.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0869 ดอลลาร์สหรัฐ จากระดับ 1.0970 ดอลลาร์สหรัฐ ขณะที่เงินปอนด์อ่อนค่าสู่ระดับ 1.5101 ดอลลาร์สหรัฐ จากระดับ 1.5150 ดอลลาร์สหรัฐ
ค่าเงินดอลลาร์สหรัฐแข็งค่าเมื่อเทียบกับสกุลเงินเยนที่ 123.18 เยน จากระดับ 122.36 เยน แข็งค่าเมื่อเทียบฟรังก์สวิสที่ 0.9975 ฟรังก์ จากระดับ 0.9904 ฟรังก์ และแข็งค่าเมื่อเทียบกับดอลลาร์แคนาดาที่ 1.3375 ดอลลาร์แคนาดา จาก 1.3344 ดอลลาร์แคนาดา ดอลลาร์ออสเตรเลียอ่อนค่าลงเมื่อเทียบดอลลาร์สหรัฐสู่ระดับ 0.7340 ดอลลาร์สหรัฐ จาก 0.7347 ดอลลาร์สหรัฐ
ดอลลาร์แข็งค่าเมื่อเทียบสกุลเงินหลักอื่นๆ หลังจากสหรัฐเผยตัวเลขจ้างงานที่แข็งแกร่งในเดือนพ.ย. ซึ่งช่วยสร้างความเชื่อมั่นให้แก่นักลงทุนว่าเศรษฐกิจสหรัฐมีความแข็งแกร่งเพียงพอที่จะทำให้ธนาคารกลางสหรัฐ (FED) ปรับขึ้นอัตราดอกเบี้ย
กระทรวงแรงงานสหรัฐรายงานว่าตัวเลขการจ้างงานนอกภาคเกษตรพุ่งขึ้น 211,000 ตำแหน่งในเดือนพ.ย. ซึ่งสูงกว่าตัวเลขคาดการณ์ ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง หรือนับตั้งแต่เดือนเม.ย.2008 ขณะที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 200,000 ตำแหน่งในเดือนพ.ย. และอัตราการว่างงานจะทรงตัวที่ระดับ 5.0% ภาคเอกชนมีการจ้างงานเพิ่มขึ้น 197,000 ตำแหน่งในเดือนพ.ย. ขณะที่ภาครัฐจ้างงานเพิ่มขึ้น 14,000 ตำแหน่ง
นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนต.ค. โดยปรับเพิ่มขึ้นสู่ระดับ 298,000 ตำแหน่ง จากที่มีการรายงานก่อนหน้านี้ที่ 271,000 ตำแหน่ง และทบทวนตัวเลขการจ้างงานในเดือนก.ย. โดยปรับเพิ่มขึ้นสู่ 145,000 ตำแหน่ง จากที่มีการรายงานก่อนหน้านี้ที่ 137,000 ตำแหน่ง